Szent Margit Római Katolikus Óvoda

8200 Veszprém Dózsa Gy. u. 13.

Tel.: 88/423-397

OM azonosító: 036804

Honlap: www.szentmargitovoda.veszpremiersekseg.hu

Somogyi Eszter

Intézményvezető

e-mail: [stmargitvez@invitel.hu](mailto:stmargitvez@invitel.hu)

**2015/2016-os nevelési év**

***Pedagógiai értékelés/ Nevelő-oktató munka szakmai értékelése***

Az idei nevelési év új célokkal, feladatokkal, kihívásokkal telt. Óvodakezdésre megvalósult az épület alsó szintjének felújítása, így megújult, biztonságos és esztétikus környezetben fogadhattuk a gyermekeket. Az Éves Munkaterv főként a tudatos tervezésre, szakmai munkára, folyamatos ellenőrzésre, s értékelésre fókuszált.

Akkreditált, szakvizsgával záruló képzésen 1 fő óvodapedagógus vett részt, utolsó félévét is teljesítve. Így, már 7- re növekedett a szakvizsgával rendelkező pedagógusok száma intézményünkben. A 7 évenkénti, 120 óra elérését megcélzó továbbképzéseket igyekeztünk a KPSZTI szervezésében teljesíteni, ezzel is a költséghatékonyságra törekedve.

A tehetséggondozás, egyik fő feladatként működött. A gyermekcsoportokban, folyamatos, személyre szabott fejlesztési tervet vezettek az óvodapedagógusok. A tehetséggondozásból szakvizsgázott kollégák több alkalommal referáltak tapasztalataikról, gyakorlati tanácsaikról. Sikerült elérnünk, hogy logopédusunk, már heti 2 alkalommal foglalkozzon a felzárkóztatásra, fejlesztésre szoruló gyermekekkel. Év végi értékelésében kiemelte, hogy a pozitív, kimagasló eredmények, a szülőkkel, s pedagógusokkal való hatékony kooperálásnak voltak köszönhetőek. A Pedagógiai Szakszolgálat mellett, a veszprémi Családsegítő Szolgálattal is szorosan közreműködtünk.

Az eltelt nevelési év folyamán, 5 óvodapedagógus esett át pedagógusminősítési eljáráson kiváló eredménnyel. Az értékelt portfóliójuk, illetve gyakorlati munkájuk példaértékű minősítést kapott, ami szintén az intézményben folyó szakmai munka minőségét tükrözte. A folyamatos belső ellenőrzések, tudásmegosztó és jó gyakorlatokat bemutató intézményi továbbképzések, meghozták a kívánt eredményt.

Nevelőmunkánk, a Pedagógiai Programunkra fókuszálva, gyermekeink személyiségének sokoldalú fejlesztését szolgálta. Tartalmas, keresztény értékekre épülő évet zártunk. Óvodásaink, szeretetteljes, kreatív tevékenységekre ösztönző légkörben nevelődtek. A keresztény nevelés, játék, anyanyelvi nevelés idén is komplex, hármas egységet alkotott. Kiemelt tevékenységi formaként érvényesült még emellett a ’Mesélés-verselés’, ’Külső világ tevékeny megismerése’, ’Rajzolás, festés, mintázás, kézimunka’, ’Ének, zene, énekes játék, gyermektánc’, s ’Mozgás’. Vadgesztenyefákkal körülölelt udvarunk, kiváló lehetőséget adott a biztonságos, szabad mozgásra, időtöltésre bármely évszakban. Büszkék vagyunk csodás, rendezett környezetünkre, amelyért sokat tett gyermek, szülő, alkalmazott egyaránt.

Idén is nagy hangsúlyt fektettünk arra, hogy a családokat minél több közösségi programba vonjuk be. A családi napok mellett, sikeresen, erkölcsi értékeket közvetítve valósult meg többek közt : Veni Sancte- a nevelési év, nyitó szentmiséje, Szent Márton napi lámpás felvonulás, Szent Ferencre emlékezvén templomlátogatás, Szent Miklós érkezése, Adventi készülődés, Balázsáldás, Hamvazkodás, Szent Margit napi- , Húsvéti lelki gyakorlat, Keresztút, Kertészkedés hete-közösségi munka szülőkkel, Anyák napja, Májusfaállítás, Pünkösdölő, Gyermeknap, Évzáró ünnepségek, Te Deum – Hálaadó Szentmise.

Kiemelt jelentőséggel bír, hogy a tavasz folyamán szakmai látogatásra érkezett intézményünkbe 3 fő óvodapedagógus Sepsiszentgyörgyről. A kollégákat 1 hétig láttuk vendégül. A rendkívül hasznos szakmai tapasztalatcsere eredményeképpen, ’Együttműködési megállapodás’ született a két intézmény között, melynek tárgya: egymás nevelőmunkájának megismerése, különös tekintettel a vallásos nevelésre, keresztény értékek átadására, annak megvalósulási formáira a mindennapos tevékenységek során.

**Záró gondolatok**

A 2015/2016-os nevelési év tartalmas, s minőségi nevelőmunkáját, mind anyagi, mind erkölcsi szempontból, fenntartónk, a Veszprémi Érsekség biztosította támogatásával. Hálát adunk a Jóistennek ennek megvalósulásáért!

Veszprém, 2016. június 29.

Somogyi Eszter

Intézményvezető